赵都赋 其一
刘劭 (WeiJin)
且敝邑者，固灵州之敞宇，而天下之雄国。南则有洪川巨渎，黄水浊河，发源积石，径拂太华，洒为九流，入于玄波；东则有天浪水府，百川是钟，包络坤维，连薄太蒙；其北则有陶林玄坛，增冰冱寒；其西则有灵丘平圃，邪接昆崙；其近则有天井句注，飞壶太行，璀错磥硌，属阜连罔。龙首嵯峨以𡶒郁，羊坂崙𡸙以𡵓嵣。清漳发源，浊滏汨越，汤泉涫沸，洪波漂厉。尔乃都城万雉，百里周回，九衢交错，三门旁开。层楼疏阁，连栋结阶。峙华爵以表甍，若翔凤之将飞。正殿俨其造天，朱棂赫以舒光。盘虬螭之蜿蜒，承雄虹之飞梁。结云阁于南宇，立丛台于少阳。及至暮秋涉冬，则风烈寒猛，豺鸷攫，鹰隼奋翰。国乃讲武，狩于清源。驾骛冥之骏驳，抗冲天之旌旃。北连昭馀，南属呼池，西眄太陵，东结缭河。然后溪子放机，戈矛乱发，决班鬐，破文頞，当手毙僵，应弦倒越。尔乃进夫中山名倡，襄国妖女，狄鞮妙音，邯郸才舞。六八骈罗，递奏叠事举。体凌浮云，声哀激楚。姿绝伦之逸态，实倬然而寡偶。其珍玩服物，则昆山美玉，玄珠曲环，轻绡启缯，织纩绨纨。其器用良马，则六弓四驽，绿沈黄间，堂溪鱼肠，丁令角端；飞兔奚斯，常骊紫燕，丰鬒确颅，龙身鹄颈，目如黄金，兰筋参精，迅蹑飞浮，轶响追声。若乃至季春元巳，辰火炽光，挺新赠往，祓于水阳。朱幕蔽野，䌽帷连罔，妖冶呈饰，颜如春英。